ແຜນການ​ ທາງ​​ເລືອກ​ຕ່າງໆ ຂອງ ສຫລ ຕໍ່ຊີເຣຍ (ສະໄລດ໌)
ການ​ເຂົ້າ​ໄປ​ແຊກ​ແຊງ​ຂອງ ສຫລ ຈະ​​ເປັນ​ການຊ່ອຍ​​ຝ່າຍຕໍ່ຕ້ານ ​ແລະ​ຈະສ້າງ​ຄວາມກົດ​ດັນ ຕໍ່​ລັດຖະບານ​ ຂອງປະທານາທິບໍດີ Bashar al-Assad.
ເຈົ້າໜ້າທີ່ຂັ້ນສູງສະຫະລັດ ໄດ້ວາງອອກໂດຍສັງເຂບ ແຜນການ ທາງເລືອກຕ່າງໆສໍາຫຼັບນໍາໃຊ້ກອງກໍາລັງສະຫະລັດຢູ່ໃນຊີເຣຍ ໃນຂະນະດຽວກັນກໍເຕືອນເຖິງຄ່າໃຊ້ຈ່າຍອັນໃຫຍ່ຫຼວງແລະຜົນ ກະທົບທີ່ຈະຕິດຕາມມາ ຈາກການເຂົ້າໄປຫຍຸ້ງກ່ຽວໂດຍກົງຢູ່ ໃນວິກິດການຂອງປະເທດດັ່ງກ່າວ ນາຍພົນ Martin Dempsey ປະທານເສນາທິການຮ່ວມກອງ ທັບສະຫະລັດ ໄດ້ວາງລາຍລະອຽດຂອງແຜນການທາງເລືອກ 5 ແຜນ ໃນຈົດໝາຍເຖິງລັດຖະສະພາ ທີ່ເປີດເຜີຍໃຫ້ຮູ້ ໃນວັນ ຈັນວານນີ້, ຊຶ່ງມີນັບຕັ້ງແຕ່ການຝຶກອົບຮົມກອງກໍາລັງຂອງຝ່າຍ ຕໍ່ຕ້ານ ໄປເຖິງການທໍາລາຍຄັງອາວຸດເຄມີຂອງຊີເຣຍ ທ່ານກ່າວວ່າ ການເຂົ້າໄປແຊກແຊງແບບນັ້ນ ຈະເປັນການຊ່ອຍຝ່າຍຕໍ່ຕ້ານ ແລະຈະສ້າງ ຄວາມກົດດັນຕໍ່ລັດຖະບານຂອງປະທານາທິບໍດີ Bashar al-Assad ແຕ່ ທ່ານຍັງໄດ້ກ່າວ ອີກວ່າຜົນຕິດຕາມມາທີ່ບໍ່ໄດ້ຕັ້ງໃຈໃຫ້ມັນເກີດຂຶ້ນນັ້ນ ກໍອາດຈະຮວມໄປເຖິງ ການມອບ ອໍານາດໃຫ້ພວກຫົວຮຸນແຮງຈັດ ແລະການປ່ອຍອາວຸດເຄມີທີ່ພວກເຮົາຕ້ອງການທີ່ຈະ ຄວບຄຸມນັ້ນ ໃຫ້ໄປຢູ່ໃນກໍາມືຂອງພວກເຂົາ ສະຫະລັດຍັງບໍ່ໄດ້ປະກາດແຜນການທີ່ຈະໃຊ້ກໍາລັງໂດຍກົງໃນຊີເຣຍ ແລະມາຮອດປະຈຸບັນນີ້ ກໍແມ່ນໄດ້ຈໍາກັດການພົວພັນຂອງຕົນ ໃສ່ແຕ່ການຊ່ອຍເຫຼືອດ້ານມະນຸດສະທໍາການຊ່ອຍເຫຼືອ ທີ່ບໍ່ແມ່ນອາວຸດຮ້າຍແຮງ ແລະແຜນການທີ່ຈະສະໜອງອາວຸດໃຫ້ແກ່ຝ່າຍຕໍ່ຕ້ານ ເທົ່ານັ້ນ